[{"text_idx": "#000000", "text": "Artistiaid ifainc i\u2019w gwylio yn 2023"}, {"text_idx": "#000001", "text": "Gruffudd ab Owain sy\u2019n awgrymu pa artistiaid ifanc ddylai dilynwyr Y Selar gadw llygad arnyn nhw dros y flwyddyn i ddod..."}, {"text_idx": "#000002", "text": "Roedd pryder ymysg nifer fod y pandemig a\u2019i sgi\u0302l-effeithiau wedi dod a\u0302 rhwystrau i gerddorion ifanc newydd yng Nghymru, ac y byddai\u2019n her ennyn diddordeb a ffurfiant bandiau newydd wedi\u2019r cyfnodau clo."}, {"text_idx": "#000003", "text": "Ond mae\u2019n debyg ei bod hi\u2019n hawdd cynnau ta\u0302n ar hen aelwyd. A\u0302 seiliau cadarn wedi eu gosod ers blynyddoedd bellach, mae \u2018na don newydd nerthol o grwpiau ac artistiaid ifanc yn barod i greu argraff."}, {"text_idx": "#000004", "text": "Nid yn unig fo nifer dda o artistiaid cyffrous a brwdfrydig, ond maen nhw hefyd oll yn cynnig rhywbeth gwahanol a newydd i\u2019r sin."}, {"text_idx": "#000006", "text": "Mi gewch chi flas ar hynny yn y detholiad canlynol o grwpiau ac unigolion ifanc sy\u2019n barod i ysgwyd seiliau\u2019r sin yn y flwyddyn newydd a thu hwnt."}, {"text_idx": "#000007", "text": "Mae\u2019r band pync trwm o Gaernarfon ac Ynys Mo\u0302n, Maes Parcio, eisoes yn gyfarwydd i ddarllennwyr Y Selar a hwythau wedi rhyddhau eu sengl gyntaf, \u2018Sgen Ti Awydd\u2019, ar label Inois ychydig wythnosau\u2019n o\u0302l."}, {"text_idx": "#000008", "text": "\u201cYn y flwyddyn newydd, \u2019dan ni\u2019n gobeithio mynd i\u2019r stiwdio i recordio, a mynd lawr llwybr mwy trwm efo\u2019r sengl nesa\u2019 efo agwedda\u2019 \u2018metalcore\u2018."}, {"text_idx": "#000009", "text": "\u201cMi fydd caneuon nesa y band yn rhyw fath o gyfuniad o sw\u0302n Green Day a\u2019r si\u0302n \u2018pop punk\u2018 ond yn fwy trwm. Rydan ni\u2019n barod i ddangos be sgin Maes Parcio i\u2019w rhoi i\u2019r sin roc Gymraeg yn 2023!\u201d"}, {"text_idx": "#000010", "text": "Cerddor ifanc o Langefni, Ynys Mo\u0302n ydy Tesni Hughes, sy\u2019n sgwennu caneuon gwreiddiol ac yn perfformio ers ychydig o flynyddoedd ar hyd Gogledd Cymru, ac mae hi hefyd wedi gwneud ambell gig yn y De."}, {"text_idx": "#000011", "text": "\u201cO ran sw\u0302n dwi\u2019n meddwl bo\u2019 fi\u2019n creu tiwns sydd yn eitha\u2019 pop/rock/indie vibes rw\u0302an,\u201d meddai."}, {"text_idx": "#000012", "text": "\u201c\u2019Nes i gychwyn yn \u2018neud popeth yn acwstig gyda caneuon rili \u2018chill\u2019 fel fy sengl gynta\u2019 \u2018Pell I Ffwrdd\u2019 ond rw\u0302an mae bandia\u2019 fel Breichiau Hir, Mellt a Oasis yn cael dylanwad ar y stwff newydd dwi\u2019n gobeithio rhyddhau yn y dyfodol agos iawn!\u201d"}, {"text_idx": "#000013", "text": "O Gaerdydd y daw\u2019r grw\u0302p Ble? ffurfiodd mewn pryd ar gyfer perfformio hyd a lled y brifddinas dros yr haf eleni."}, {"text_idx": "#000016", "text": "O ran eu cynlluniau at y flwyddyn newydd, maen nhw\u2019n \u201cedrych ymlaen at weld beth ddaw a 2023 i ni ag ry\u2019n ni\u2019n gobeithio dechrau rhyddhau ambell ga\u0302n. Ond fydd raid i chi aros i weld!\u201d"}, {"text_idx": "#000017", "text": "\u201cMae fy miwsig yn dream pop gyda \u2018chydig o indie; dwi\u2019n defnyddio fy MIDI Keyboard i gynhyrchu popeth,\u201d esbonia Beth Pugh o Dywyn, Meirionnydd sy\u2019n perfformio dan yr enw Francis Rees."}, {"text_idx": "#000018", "text": "\u201cDwi\u2019n cael llawer o ysbrydoliaeth o\u2019r 90au a\u2019r 80au, ond hefyd dwi\u2019n cael ysbrydoliaeth gan fandiau fel Omaloma a Serol Serol oherwydd y ffordd maen nhw\u2019n dod a\u0302 pop ac electronig gyda\u2019i gilydd."}, {"text_idx": "#000019", "text": "\u201cFy plans ar gyfer 2023 yw cario \u2018mlaen be \u2018nes i gychwyn gyda fy miwsig, i wneud mwy gyda phrosiect Kathod, a mwy o gigs.\u201d"}, {"text_idx": "#000020", "text": "Mae Dadleoli yn fand pop ifanc o Gaerdydd sydd eisoes wedi cael cryn lwyddiant yn 2022."}, {"text_idx": "#000021", "text": "\u201c[Rydym ni] wedi chwarae yn Clwb Ifor Bach ddwywaith yn y misoedd diwethaf, a hefyd chwarae llawer o gigs yn cynnwys cefnogi Dafydd Iwan ym Mhenarth a recordio Noson Lawen,\u201d esboniant."}, {"text_idx": "#000022", "text": "\u201cMae\u2019r band bellach wedi ysgrifennu tua 10 o ganeuon ac yn gobeithio cael rhain wedi recordio a\u2019i rhannu dros y misoedd nesaf.\u201d"}, {"text_idx": "#000023", "text": "Maen nhw eisoes wedi ennyn cefnogaeth label recordiau JigCal, gan ddweud fod eu \u201csw\u0302n yn un unigryw gyda\u2019r caneuon yn amrywio o\u2019i gilydd."}, {"text_idx": "#000024", "text": "\u201cMae ein ca\u0302n \u2018\u201cCefnogi Cymru\u2019\u201d allan ar bob platfform ac mi fydd bendant mwy ar y ffordd yn 2023.\u201d"}, {"text_idx": "#000025", "text": "Daw\u2019r cyfansoddwr a\u2019r dylunydd sain Talulah Thomas o ardal Llangollen, ond maen nhw hefyd yn ymgartrefu yng Nghaergrawnt. Maen nhw\u2019n rhan o\u2019r Playtime Collective, sy\u2019n cynnig llwyfan yn benodol i leisiau benywaidd ac anneuaidd."}, {"text_idx": "#000026", "text": "\u201c[Dwi\u2019n] ffocysu ar gynhyrchu genre-blending trwy greu woozy fusions o jazz, clasurol ac electronic ambience.\u201d"}, {"text_idx": "#000027", "text": "Maen nhw\u2019n esbonio fod eu \u201cdylanwadau yn amrywio o Dina O\u0308gon ac ELIZA, i Jockstrap a Tirzah,\u201d a bod eu cynhyrchiad \u2018Byth yn Blino\u2019 \u201cwedi\u2019i wreiddio mewn mynegiant o gariad queer."}, {"text_idx": "#000029", "text": "O ardal Y Bala daw\u2019r grw\u0302p newydd, Mynadd, sydd wedi ffurfio yn ystod y misoedd diwethaf."}, {"text_idx": "#000032", "text": "\u201cMa\u2019 geny\u2019 ni gynlluniau mawr at 2023. Ma geny\u2019 ni lond llaw o gigs wedi bwcio at ddechrau\u2019r flwyddyn, a den ni\u2019n brysur yn \u2018sgwennu set o ganeuon i ddiddanu cynulleidfaoedd ledled Cymru.\u201d"}, {"text_idx": "#000033", "text": "Dechreuodd Alis Glyn rannu clipiau byr o\u2019i chaneuon ar Instagram yn ystod y cyfnodau clo, a chafodd anogaeth i ryddhau ei cherddoriaeth wedi hynny."}, {"text_idx": "#000035", "text": "\u201cYn 2023 dwi\u2019n gobeithio rhyddhau albwm ar blatfformau ffrydio gyda mwy o ganeuon sydd ar y gweill. Dwi hefyd yn gobeithio gallu cystadlu ym Mrwydr y Bandiau 2023 a pherfformio yn yr Eisteddfod ac mewn gwyliau ledled Cymru.\u201d"}, {"text_idx": "#000036", "text": "Prosiect cerddorol Osian Cai yw Cai, a ddechreuodd yn y cyfnod clo 2020 wrth astudio Technoleg Cerddoriaeth ym Mangor. Esbonia fod ei gynnyrch hyd yma \u201cyn cyd-fynd a\u0302 steil bedroom pop / dream pop."}, {"text_idx": "#000037", "text": "\u201cMae\u2019r holl draciau hyn wedi bod yn ddwyieithog [gan] cymryd dylanwadau gan artistiaid fel Easy Life, Still Woozy, King Krule, Spill Tab, a llawer mwy.\u201d"}, {"text_idx": "#000038", "text": "Mae\u2019n artist sydd eisoes wedi cael llwyddiant drwy gyrraedd rhestr fer Brwydr y Bandiau yn 2021 ac ennill cystadleuaeth ailgymysgu Maes B a Brwydr y Bandiau."}, {"text_idx": "#000039", "text": "\u201c[Ym mis] Chwefror nesaf bydd yna EP newydd sy\u2019n ymestyn sw\u0302n Cai, hefo mwy o ddylanwadau o artistiaid Hip Hop, RnB a Lo-fi.\u201d"}, {"text_idx": "#000040", "text": "Dwi\u2019n siw\u0302r y byddech chi\u2019n cytuno fod dyfodol y sin yn un addawol iawn yn nwylo\u2019r artistiaid ifanc yma."}, {"text_idx": "#000041", "text": "Ond maen nhw i gyd yn ddibynnol ar gefnogaeth; felly ewch da chi i\u2019w gweld yn perfformio, ac i wrando ar eu cynnyrch!"}]